Κανονισμός (ΕΚ) αριθ. 355/2003 του Συμβουλίου της 20ής Φεβρουαρίου 2003 για την έγκριση της πρόσθετης ύλης αβιλαμυκίνη στις ζωοτροφές (Κείμενο που παρουσιάζει ενδιαφέρον για τον ΕΟΧ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 70/524/EΟΚ του Συμβουλίου, της 23ης Νοεμβρίου 1970, περί των πρόσθετων υλών στη διατροφή των ζώων(1), και ιδίως το άρθρο 9, Εκτιμώντας τα ακόλουθα: (1) Το άρθρο 2 σημείο ααα) της οδηγίας 70/524/ΕΟΚ απαιτεί οι άδειες για τα αντιβιοτικά να συνδέονται με τον υπεύθυνο κυκλοφορίας τους. (2) Το άρθρο 9 της εν λόγω οδηγίας προβλέπει ότι μια ουσία που συνδέεται με τον υπεύθυνο για τη θέση της σε κυκλοφορία μπορεί να εγκριθεί για διάστημα δέκα ετών εάν πληρούνται όλες οι προϋποθέσεις που καθορίζονται στο άρθρο 3α της εν λόγω οδηγίας. (3) Η αξιολόγηση του φακέλου που υποβλήθηκε σχετικά με το αντιβιοτικό παρασκεύασμα το οποίο περιγράφεται στο παράρτημα του παρόντος κανονισμού, δείχνει ότι πληρούνται οι όροι που αναφέρονται στο άρθρο 3α της εν λόγω οδηγίας, και επομένως το προϊόν μπορεί να περιληφθεί στο κεφάλαιο I του καταλόγου των επιτρεπόμενων πρόσθετων υλών στις ζωοτροφές σύμφωνα με το άρθρο 9 Τ στοιχείο β) της εν λόγω οδηγίας. Ο κατάλογος αυτός περιέχει τις πρόσθετες ύλες που έχουν εγκριθεί για διάστημα δέκα ετών. (4) Η ανακοίνωση της Επιτροπής του Ιουλίου 2001 για μια κοινοτική στρατηγική κατά της μικροβιακής αντοχής καθορίζει τα στοιχεία μιας αποτελεσματικής πολιτικής κατά της μικροβιακής αντοχής. Ένα από τα στοιχεία αυτά είναι η απαγόρευση της χρήσης αντιβιοτικών στις ζωοτροφές για την επιτάχυνση της ανάπτυξης από την 1η Ιανουαρίου 2006. (5) Η Επιτροπή υπέβαλε πρόταση κανονισμού του Ευρωπαϊκού Κοινοβουλίου και του Συμβουλίου για τις πρόσθετες ύλες που χρησιμοποιούνται στη διατροφή των ζώων, ο οποίος προβλέπει τη σταδιακή εγκατάλειψη της χρήσης των αντιβιοτικών για την επιτάχυνση της ανάπτυξης. Το Ευρωπαϊκό Κοινοβούλιο, κατά την πρώτη ανάγνωση της πρότασης, υποστήριξε την ως άνω σταδιακή κατάργηση. Το Δεκέμβριο του 2002, το Συμβούλιο κατέληξε σε πολιτική συμφωνία ενόψει της έκδοσης κοινής θέσης για τη διακοπή της χρήσης αντιβιοτικών ως αυξητικών παραγόντων έως την 1η Ιανουαρίου 2006. Η διάρκεια της άδειας που προβλέπεται στον παρόντα κανονισμό είναι επομένως πιθανό να μειωθεί σημαντικά ως αποτέλεσμα της έκδοσης του νέου κανονισμού ο οποίος θα διέπει τη χρήση πρόσθετων υλών στη διατροφή των ζώων. (6) Ελλείψει ευνοϊκής γνωμοδότησης από τη μόνιμη επιτροπή για την τροφική αλυσίδα και την υγεία των ζώων, η Επιτροπή δεν μπόρεσε να θεσπίσει τις προτεινόμενες διατάξεις σύμφωνα με τη διαδικασία που προβλέπεται στο άρθρο 23 της εν λόγω οδηγίας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η πρόσθετη ύλη αβιλαμυκίνη που ανήκει στην ομάδα "Aντιβιοτικά" η οποία αναγράφεται στο παράρτημα εγκρίνεται για χρήση ως πρόσθετη ύλη στη διατροφή των ζώων υπό τις προϋποθέσεις που καθορίζονται στο παράρτημα. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 20 Φεβρουαρίου 2003.

[Source: multi_eurlex | Tokens: 2866]